Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Viis palestiinlast sai surma ja veel 20 sai viga, kui lõhkekeha,
mida nad tahtsid visata Iisraeli sõdurite pihta, ennakult plahvatas.
Kahes 5-tunnise vahega rünnakus
tabati mitmeid sihtmärke Süürias Tartus’i ja Hama aladel.
Iisraeli president Isaac Herzog kutsub Jeruusalemma juhtkonda
jõudma kokkuleppele, mis lõpetaks jätkuva sisetüli.
Öösel toimusid ulatuslikud terrorivastased haarangud
Läänekaldal Judea ja Samaaria aladel,
kuna Iisrael valmistub suurteks pühadeks, mis algavad homme.
Iisraeli Kaitseväe, Julgeolekuameti ja piiripolitsei eriüksused
vahistasid operatsioonidel ülalmainitud aladel 13 terrorismis kahtlustatavat.
Tuleb märkida, et ehkki olukord on kontrolli all
vaatamata kõrgendatud julgeolekualasele valmisolekule,
korraldasid kümned erariides Hamas’i võitlejad vägivaldse mäsu
Gaza-Iisraeli piiritara taga,
mille käigus pildusid palestiina mässajad kive, Molotovi kokteile
ja muid isetehtud lõhkekehi kaitseväelaste pihta.
Iisraeli sõdurite seas vigastustest ei teatatud,
küll aga lõhkes üks isetehtud lõhkekeha,
mis Hamas’i sõnul oli mõeldud kasutamiseks Iisraeli vägede vastu,
ennakult ning tappis viis palestiina mässajat ja haavas veel kahtkümmet.
Ülejäänud mässajate vastu kasutas Kaitsevägi mässuohjevahendeid,
mis näisid hoidvat palestiina võitlejaid vaos.
Iisraeli idarindel hindas
Kaitseväe peastaabi ülem kindralleitnant Herzi Halevi
hetke julgeolekuolukorda Kaitseväe Jordani oru brigaadis,
kus seejärel vahetati mõtteid Iisraeli väljakutsete üle
idapiiril Jordaania Hašimiidi Kuningriigiga.
Pärast idapiiri väisamist sõitis Kaitseväe peastaabiülem
sadamalinna Haifa’sse, kus kindral Halevi osales lõputseremoonial
147. mereväeohvitseride kursuse kolmekümne kolme lõpetanu auks.
Merevägi tegutseb muutlikus merevallas
ning näitab sõjalist üleolekut merel ja merelt
kõikidel konfliktialadel nii lähedal kui kaugel.
Sõdadevaheliste kaitsemissioonide ja kampaaniate raames on mereväel
oluline, kohati ainuvõimalik, ülesanne kaitsta Iisraeli riigi
strateegilisi veeteid ja sisemisi varasid.
Iisraeli põhjanaabri Süüria alal toimus ca 5-tunnise vahega 2 pommitamist,
milles Damaskuse režiim süüdistas Iisraeli.
Esimene rünnak toimus eile õhtul 17:20 paiku,
kui juhitavad raketid ilmusid sadamalinna Tartus’i taevasse.
Süüria armee allikad, keda osundas režiimi SANA-uudisteagentuur,
möönsid õhukaitsesüsteemide käivitamist, et tulistada alla
saabuvad raketid, mis sisenesid Süüria õhuruumi Vahemerelt.
Kuid püüdurraketid ei suutnud tõkestada rünnakut,
milles hävis mitu maa-õhk patareid,
ning sai surma vähemalt kaks ja viga veel kuus Süüria sõdurit.
Ca kl 22:40 ilmusid raketid taas Süüria taevasse Põhja-Liibanoni suunalt.
Londonis paikneva Süüria Inimõiguste Vaatluskeskuse sõnutsi
rünnati väidetavalt Iisraeli löögis Liibanoni Hezbollah’ relvahoidlaid
Süüria teadus- ja uurimiskeskuse alal, mida üldiselt tuntakse nime CERS all,
mis tööstuskompleksina on tuntud mh keerukate relvade arendamisega.
Samuti sai löögi sõjaväeobjekt Hama maapiirkonnas.
Nagu juba mainitud, näitas Assad’i režiim näpuga Iisraeli peale.
Kuid Iisraeli Kaitseväe esindus ei kinnitanud ega kummutanud
oma väidetavat osalust vastuseks TV7 kommentaaripäringule.
Soomusvägede memoriaalmuuseumis Latrun’is osales Iisraeli president
Isaac Herzog mälestustalitusel Kaitseväe 14. soomusbrigaadi auks,
millel oli oluline osa Iisraeli riigi kaitsmisel jom kipuri sõjas.
50 aastat tagasi värises maa.
Esimestel, raskeimail tundidel, mil kaalul oli Iisraeli riigi saatus,
seisite teie, sõdurid ja ohvitserid
14. brigaadist, purustusbrigaadist, Kaitseväe peamisest tõrjeväest,
kaitsel esimesel lahingupäeval, ja seejärel ka Egiptuse armee vastu.
Te seisite tule all rindejoonel ja pidasite keha ja vapra vaimuga kinni -
vastu igasuguseid ootusi - vaenlase kümneid tuhandeid sõdureid
ja sadu tanke, mis ületasid (Suessi) kanali ja valgusid lahinguväljale.
14. brigaad ei peatunud ega jätnud.
Ta kaitses, piiras, ründas, tungis läbi ja viimaks võitis.
Teie, 14. brigaadi sangarid, samuti teie sangaritest relvavennad,
kes langesid võitluses eri rinnetel jom kipuri sõjas,
olete aukohal Iisraeli panteonis.
Kogu Iisraeli riigi nimel annan teile au ja tänu.
Surmaohu ees, kui 14. brigaad kandis 1973. a. sõja suurimaid kaotusi,
õnnestus tal ümber grupeeruda ja saavutada otsustav võit.
Kuid viiskümmend aastat hiljem - nagu kinnitas president Herzog -,
näib Iisrael eiravat varitsevaid ohte siseriikliku olukorra lahendamisel.
Täpselt 50 aastat tagasi varitses meid surmaoht väljast,
kui meie vaenlased püüdsid meid hävitada.
Täna, 50 aastat pärast jom kipuri sõda,
on meie kallis riik jälle ohus ja tasakaalust väljas,
ainult seekord ähvardab oht seest.
Jällegi võib hind olla liiga ränk, jällegi pannakse meid kõiki proovile,
nagu poleks me minevikust õppinud.
Kriis, milles oleme, on tõsiselt ja ohtlikult valus -
ühiskonnas, majanduses, aga üle kõige julgeolekus.
Kontseptsioon, jah, kontseptsioon
eirata ohtlikku reaalsust ja riigi tegelikke prioriteete
on kõikide pattude ema.
Iisraeli riigipea kutsus veel
Jeruusalemma juhte nii koalitsioonist kui opositsioonist
ilmutama tõelist juhtimist, viies rahva välja hukatuslikust olukorrast.
Pöördun siit, just siit, poliitilise juhtkonna poole
ja kutsun teda üles olema julge ja vastutustundlik,
et saada välja patiseisust ja tõmmata meid välja kriisist.
See on poliitilise juhtkonna tõehetk.
President Herzog rääkis veel lähemalt
jätkuvaist aruteludest suletud uste taga.
Tahaksin teile öelda, et erakondadel on ettepanek,
mis on aluseks kohesele mõistmisele,
mis säilitab Iisraeli riigi stabiilse demokraatiana
iseseisvusdeklaratsiooni väärtuste vaimus, selle asutamisüriku vaimus,
ja aitab meil kõigil väljuda kriisist, mis vaevab meid juba 9 nädalat.
Lubage mul veidi selgitada, mis toimub suletud uste taga:
sel ettepanekul on lai toetus.
Kordan: sel ettepanekul on lai toetus
nii koalitsiooni- kui opositsiooniparteidelt, juristidelt,
teadlastelt, valitsuselt ja ühiskonnalt väga mitmes punktis.
Nüüd on vaja otsust! Nüüd on vaja juhtide otsust!
Nüüd, just roš ha-šana eel,
on meie juhtkonna kord mitte vaadata vaid oma (valija)baasile.
Nüüd on nende kord seada riik poliitikast ettepoole.
Tuleb märkida, et kümned tuhanded iisraellased
tulvasid neil päevil Jeruusalemma,
et pidada nii toetus- kui protestimiitinguid
koalitsiooni kavatsusele taastada tasakaal riigi kolme võimu vahel
kohtureformi kaudu.
Need kogunemised toimusid ajal, mil esmakordselt Iisraeli ajaloos
kogunesid kõik viisteist Ülemkohtu kohtunikku kuulama
valvekoerte ühingute apellatsioone eriti kohtusüsteemi muudatuse vastu,
mille Netanyahu koalitsioon võttis vastu juulis.
Muudetud õigusaktidega kõrvaldati üks võimuvahend,
mille raames sai Ülemkohus sisuliselt blokeerida
mistahes parlamendi seaduse, kui see oli kohtunike silmis ’ebamõistlik’.
Arutelud algasid küll eile,
kuid kohtu otsuseks võib kuluda nädalaid või isegi kuid.
Ent tunnetus enneolematust vastasseisust
kohtuvõimu vs täitev- ja seadusandliku võimu vahel
on vajutanud Iisraeli ühiskonnale tuntava pitseri,
mis kahtlemata jääb kestma mitmeks põlvkonnaks.
Tänan vaatamast TV7 Iisraeli Uudiseid!
Kasutaksin võimalust teid veelkord julgustada:
kui meie saated on teile õnnistuseks ja te mõistate nende tähtsust,
võite teha meile annetuse, mis aitab meil jätkata tööd siin Jeruusalemmas.
Saate seda teha meie võrgulehelt www.Tv7israelnews.com.
Homme jääb roš ha-šana püha puhul meie igapäevane uudistesaade ära.
Kuid Aabrahami lepete auks,
mis sõlmiti homsest täpselt kolm aastat tagasi,
osalen siin Jeruusalemmas koos Amir Oren’i ja ekspertide paneeliga
meie üle nädala ilmuvas saates Jeruusalemma Stuudio.
Nagu ikka, paluge ka rahu Jeruusalemmale ja päästet Iisraelile.
Olen Jonathan Hessen.
Soovin head uut aastat ja õnnistud puhkepäevi!
Tõlge: Sulev Kivastik